**Динара Сырымбетова,
Тоғжан Өмірзақова,**М.Қозыбаев атындағы СҚУ-дің
шет тілдері кафедрасының аға оқытушылары

[**Мәңгілік елдің дара жолы**](http://www.soltustikkaz.kz/index.php/sai-asat/11767-m-gilik-eldi-dara-zholy)

Республика жұртшылығы ел тәуелсіздігінің іргетасын берік етіп қалап, әлемдік өркениет көшіне қосылуға теңдессіз үлес қосқан Тұнғыш Президентіміз Нұрсұлтан Әбішұлы Назарбаевты әлемдік деңгейдегі тарихи тұлға, сұңғыла саясаткер ретінде бағалайды, құрмет тұтады. Жасампаздық істерге толы жарқын белестеріміз Елбасымыздың есімімен тығыз байланысты екенін көзі қарақты оқырман да аңғарары анық. БҰҰ төрінен, ең жоғары халықаралық мінберден бейбіт, ядросыз саясат туралы басты ұстанымымызды ана тілімізде жариялай отырып, төрткүл дүниеге мәлімдеуінің өзі неге тұрады?

Кеңес одағы тарап, нарықтық экономикаға кезіккен адамдардың жан күйзелісін, торығу­шылығын, не істерлерін білмей, атамекеннен өзге жақтарға үдере көшкен сәттерін бір сәт көз алдымызға елестетіп көрейікші. Иә, егемен­діктің елең-алаң шағындағы қиындықтар күрмеуі шешілместей, тарқатылмастай көрін­ген. Осы орайда Елбасының дара, дана бас­шылығымен қолға алынған экономикалық, сая­си, әлеуметтік реформалардың сәтті жү­зеге асырылып, уақыт сынына төтеп бергенін ерекше атап өткен абзал. Стратегиялық ой­лау, қоғам келешегін болжау, уақыт тынысын тамыршыдай тап баса білу қабілеті көпэт­никалық халқымызды “тар жол, тайғақ кешу” кезеңінен аман-есен алып шықты. Шекара­ның арғы жағында этносаралық, дінаралық жанжалдар ушығып, соңы қарулы қақтығыс­тарға ұласып, жазықсыз жандар жапа шегіп, қан төгіліп жатқанда ортақ шаңырағымыз құт-береке ырыс-ынтымақ бесігіне айналды.

Бүгінде елімізде салтанат құрған қоғамдық бейбітшілік пен келісім үлгілерінің бірегейлігі туралы “Қазақстан жолы” немесе “Назарбаев үлгісі” деген теңеудің айтылуы – айна-қатесіз ақиқат! Бұл тәжірибе атағынан ат үркетін дуалы ауыз саясаткерлер мен ғұлама ғалым­дардың, ірі держава басшыларының үлкен қызығушылығын тудырды. Жетекші бұқара­лық ақпарат құралдары жарыса жазып жатты. Қазір нарықтық экономикаға бейімделген, бәсекеге қабілетті елміз. Оған ешкім дау айта алмасы анық. Барлық салалар жақсы қарқын­мен дамып келеді. Өңір аумағында да өрелі өзгерістер көп.

Кеңес одағы дейтін алып державаның құрамында аты бар да заты жоқ елеусіз ғана республика болғанымыз естен кетпейді. Қазір мүлдем басқа елміз! Небір кедергілер мен қиындықтарды бірлесіп еңсердік. Шырқау биікке көтерілдік. Мәңгілік ел идеясы алға жетелейді.

***.***

**// Cолтүстік Қазақстан.- 2020.- 4 июля**